Jè Saulo,
kjiꞌtá ni̱chjin mincháxkón‑la̱ jñà xi̱ta̱ ra kotáꞌyáꞌta‑la̱ Cristo nga mejèn‑la̱ si̱ìꞌken.
ꞌKoa̱á ma‑ni nga kiìjkon jè na̱ꞌmì ítjòn,
nga isíjé‑la̱ xa̱jo̱n ra tsjá‑la̱ ngaꞌñó nga kijì ya̱ ngaꞌtsì niꞌya sinagoga ñánda̱ nga maxkóya xi̱ta̱ Judío ra tjín ján Damasco,
mé‑ni nga ko̱ma jtsa̱ba̱ꞌñó‑ni jñà xi̱ta̱ ra fìꞌta‑la̱ jè ndi̱yá xi̱tse̱‑la̱ Cristo,
tsa íchjín ko̱ tsa íchjá,
a̱kjòn kji̱nchrabàko̱ ya̱ Jerusalén nga si̱ìkítsa̱jna nda̱yá.
ꞌKia̱ nga i̱nchifì ya̱ a̱ya ndi̱yá nga ijye ijchò chraña ya̱ na̱xi̱ndá Damasco,
ta ndi̱to̱ón ꞌji jngo niꞌí ra kjohisen jngo tjandi‑la̱ ra inchrabà‑ni ján ngajmi.
Jè Saulo iskàtje̱nꞌtá ya̱ nangi,
a̱kjòn kiíꞌnchréjta jngo‑la̱ ꞌén ra kiìchja̱jin i̱sén nga kitsò‑la̱:
―Ji̱ Saulo,
ji̱ Saulo,
¿mé‑ni nga ko̱ꞌsín kondra̱ ꞌmì‑ná nga mihìtji̱ngi‑ná?
Jè Saulo kitsó‑ní:
―¿Yá‑ní ngaji̱,
Na̱ꞌìn?
Jè ra tíchja̱ kitsó‑la̱:
―ꞌA̱n‑ná Jesús ko̱ ꞌa̱n‑ná ra kondra̱ tjiꞌmì‑la̱ ji̱ nga tjimihìtji̱ngi‑ná.
[Ti̱ji̱í tjifatsji‑la̱ kjo̱hiꞌin ijo‑li,
koni ꞌsín ꞌsín jñà nchra̱ja̱ ꞌkia̱ nga tsjòn‑la̱ íkjo̱n ra bíchjà‑ila̱ ni‑la̱.
Jè Saulo,
sí jatsé‑ní;
ꞌñó itsakjòn;
ꞌkia̱á kitsò:
―Na̱ꞌìn,
¿mé ra mejèn‑li nga ꞌsiaa̱n?
Jè Na̱ꞌín‑ná kitsó‑la̱:]
―Ti̱sítji̱in,
ꞌtin ya̱ a̱jin na̱xi̱ndá ján;
ko̱ ya̱á ꞌse̱na̱jmí‑li mé ra ꞌsi̱in.
Jñà xi̱ta̱ ra tje̱n‑ko̱ Saulo,
ta isinchajyó‑ní nga itsakjòn ꞌkia̱ nga kiíꞌnchré‑la̱ jè ra tíchja̱;
tanga mì kì kijtse yá‑ni ra tíchja̱.
Jè Saulo,
tsasítje̱nꞌtá‑ni ya̱ nangi,
tanga ꞌkia̱ nga iskíꞌxa̱ xko̱n,
mì ti̱ kì tsatsíjen‑ila̱.
Ta jñà xi̱ta̱ ra tje̱n‑ko̱ itsabàꞌta,
nga kiìko̱ ján Damasco.
Jàn ni̱chjin ta ko̱ꞌsín tsikijna nga mì ti̱ kì tsatsíjen‑ila̱,
ko̱ ni̱mé ra iskine ti̱ꞌkoa̱á ni̱mé ra kiꞌtsi.
Ya̱ na̱xi̱ndá Damasco tíjnaá jngo xi̱ta̱ ra kotáꞌyáꞌta‑la̱ Jesús ra ꞌmì Ananías;
tsatsíjen tsijeén‑la̱ nga kiìchja̱‑la̱ Nainá koni tsa tíꞌbì‑la̱ nijñá,
nga kitsò‑la̱:
―¡Ananías!
Ko̱ kiìchja̱á jè Ananías,
kitsò:
―Ko̱ꞌtín‑ná Na̱ꞌìn mé ra mejèn‑li.
Jè Na̱ꞌín‑ná kitsó‑la̱:
―Ti̱sítji̱in,
ꞌtin jè ndi̱yá ra ꞌmì Ndi̱yá Kixi̱,
ya̱ niꞌya‑la̱ Judas;
tjatsji jngi xi̱ta̱ ra ꞌmì Saulo ra ya̱ i̱ꞌnde‑la̱ ya̱ na̱xi̱ndá Tarso.
Nga̱ ꞌndi̱ ꞌndi̱,
tíbítsaꞌba‑ní,
ko̱ ijyeé kàbatsíjen tsijen‑la̱ koni tsa tíꞌbì‑la̱ nijñá nga jngo xi̱ta̱ ra ꞌmì Ananías tíꞌfahaꞌsen niꞌya‑la̱ nga tíbásòn‑la̱ tsja nga kamanda‑ni ko̱ kátjáꞌxá india‑ni xko̱n.
Jè Ananías,
ꞌkia̱ nga kiíꞌnchré,
kitsó‑ní:
―Na̱ꞌìn,
kjokjín xi̱ta̱ ꞌbéna̱jmí‑na a̱ꞌta ꞌtse̱ xi̱ta̱ ra̱kìi̱,
nga ꞌñó tíbeton jñà xi̱ta̱ tsa̱ji ján Jerusalén.
Ko̱ kií xá ꞌji‑ni skanda i̱jndíi̱,
nga̱ ijyeé tsachrje jngo xa̱jo̱n a̱ꞌta ꞌtse̱ na̱ꞌmì ítjòn nga jtsa̱ba̱ꞌñó ngaꞌtsì xi̱ta̱ ra makjiín‑la̱ a̱ꞌta tsa̱ji.
Jè Nainá kitsó‑la̱ Ananías:
―ꞌTin;
jè xi̱ta̱ ra̱kìi̱,
kií xá jahájin‑na nga̱ ꞌkoa̱á ꞌsín ko̱chjeén‑na nga jè ki̱chja̱ ngajo‑na nga tjíjtsa i̱sàꞌnde ya̱ ngixko̱n ngaꞌtsì ra mì tsa xi̱ta̱ judío ko̱ ya̱ ngixko̱n ra xi̱ta̱xá ítjòn títsa̱hijyo;
ti̱ꞌkoa̱ ki̱chja̱‑la̱ jñà xi̱ta̱ na̱xi̱ndá Israel.
ꞌA̱án kokon ijye‑la̱ kjo̱hiꞌin ra ꞌñó tse si̱ìkjiín ra ta nga̱tjì‑la̱ nga a̱ꞌta tsa̱ꞌa̱n si̱íxá.
Jè Ananías kijí ñánda̱ nga tíjna Saulo;
ꞌjahaꞌsen niꞌya.
Tsakásòn‑la̱ tsja,
kitsó‑la̱:
―Ji̱ ꞌndsé Saulo,
jè Na̱ꞌín‑ná Jesús ra kiìchja̱‑li ya̱ a̱ya ndi̱yá ꞌkia̱ nga tjinchrabí i̱jndíi̱,
jè kàsíkasén‑na nga ko̱tsíjen india‑li ti̱ꞌkoa̱ mé‑ni nga si̱jin‑ni ya̱ inìma̱‑li jè Inìma̱ Tsje‑la̱ Nainá.
Jè Saulo,
ndi̱to̱ón itjahíxìn‑ila̱ xko̱n ra koni kjòn xo̱sken kjòn.
A̱kjòn tsatsíjen india‑ila̱.
ꞌKia̱á tsasítje̱n‑nì,
ko̱ a̱kjòn isatíndá.
Jè Saulo,
tsakjén‑ní;
a̱kjòn kiꞌse india‑ila̱ ngaꞌñó ijo‑la̱.
Kjín ni̱chjin tsikijna ya̱ Damasco.
Ya̱á tsikijnako̱ jñà xi̱ta̱ ra kotáꞌyáꞌta‑la̱ Jesús.